               COMISIA EUROPEANĂ
            Bruxelles, 14.11.2019
            COM(2019) 590 final
            2019/0263(NLE)
            Propunere de
            DECIZIE A CONSILIULUI
            privind încheierea, în numele Uniunii Europene și al statelor membre ale acesteia, a Protocolului de modificare a Acordului auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011, pentru a se ține seama de aderarea Republicii Croația la Uniunea Europeană

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  În temeiul articolului 6 alineatul (2) din Actul de aderare, Croația s-a angajat să adere la acordurile încheiate sau semnate de Uniune și de statele membre cu țări terțe. Printre aceste acorduri se numără Acordul auxiliar dintre Uniune și statele sale membre, Islanda și Norvegia (denumit în continuare „Acordul auxiliar”) referitor la aplicarea Acordului privind transportul aerian dintre Statele Unite ale Americii, Uniunea Europeană și statele membre ale acesteia, Islanda și Norvegia (denumit în continuare „Acordul cvadripartit”), care reglementează relația dintre cele trei părți europene în temeiul acordului respectiv. Acordul cvadripartit, la rândul său, extinde domeniul de aplicare al Acordului privind transportul aerian între Statele Unite ale Americii și Comunitatea Europeană și statele membre ale acesteia (denumit în continuare „ATA UE-SUA”) la Islanda și Norvegia.

                  Articolul 6 alineatul (2) din Actul de aderare prevede, de asemenea, că aderarea Croației la aceste acorduri se aprobă prin încheierea unui protocol la acorduri între Consiliu, hotărând în unanimitate în numele statelor membre, și țările terțe în cauză. În plus, Comisia negociază protocoalele respective în numele statelor membre.

                  În consecință, Comisia a negociat un protocol de modificare a Acordului auxiliar pentru a prevedea aderarea Croației la respectivul acord.

                  Obiectivul prezentei propuneri este de a obține o decizie a Consiliului, întemeiată pe articolul 218 alineatul (6) litera (a) din Tratatul privind funcționarea Uniunii Europene („TFUE”) și pe articolul 6 alineatul (2) din Actul de aderare, privind încheierea protocolului în numele Uniunii și al statelor membre, după semnarea acestuia.

               •Contextul general

               Angajamentul asumat de Croația în temeiul articolului 6 alineatul (2) din Actul de aderare se aplică, de asemenea, ATA UE-SUA și Acordului cvadripartit. În consecință, Comisia a negociat de asemenea protocoale de modificare a acordurilor respective pentru a prevedea aderarea Croației la acestea. Propunerile de decizii ale Consiliului privind semnarea și aplicarea provizorie, precum și încheierea acestor protocoale, sunt prezentate în paralel cu prezenta propunere, la fel ca propunerea de decizie a Consiliului privind semnarea și aplicarea provizorie a protocolului de modificare a Acordului auxiliar.

               •Coerența cu dispozițiile existente în domeniul de politică

               ATA UE-SUA a fost primul acord cuprinzător privind transportul aerian cu un partener-cheie al Uniunii în domeniul aviației. Acesta este cel mai important acord de transport aerian din lume, asigurând peste 80 de milioane de locuri pe an și, ca atare, reprezintă piatra de temelie a politicii externe a Uniunii în domeniul aviației. Importanța acordului a crescut prin extinderea sa la Islanda și Norvegia prin intermediul Acordului cvadripartit. Protocolul va permite Croației să beneficieze de acordul respectiv.

               •Coerența cu dispozițiile existente în domeniul propunerii

               Protocolul permite Croației să își îndeplinească obligația care îi revine în temeiul articolului 6 alineatul (2) din Actul de aderare de a adera la Acordul auxiliar.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

               Articolul 100 alineatul (2) coroborat cu articolul 218 alineatul (6) litera (a) din TFUE și articolul 6 alineatul (2) al doilea paragraf din Actul de aderare.

               •Subsidiaritate (în cazul competențelor neexclusive)

               Protocolul va permite Croației să beneficieze de Acordul cvadripartit, care creează condiții egale și uniforme pentru accesul pe piață și servește drept bază pentru noi modalități de cooperare și de convergență în materie de reglementare în domenii esențiale pentru operarea eficientă, în condiții de siguranță și de securitate a serviciilor aeriene. Aceste modalități pot fi convenite numai la nivelul Uniunii.

               •Proporționalitate

                  Protocolul se limitează la chestiunea aflată în discuție, și anume aderarea Croației la Acordul auxiliar, și nu abordează alte probleme.

               •Alegerea instrumentului

                  Acord internațional.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Evaluări ex post/verificări ale adecvării legislației existente

                  Nu se aplică.

               •Consultări cu părțile interesate

                  Nu se aplică.

               •Obținerea și utilizarea expertizei

                  Nu se aplică.

               •Evaluarea impactului

                  Nu se aplică.

               •Adecvarea reglementărilor și simplificarea

                  Nu se aplică.

               •Drepturi fundamentale

                  Nu se aplică.

               4.IMPLICAȚII BUGETARE

                  Propunerea nu are implicații asupra bugetului Uniunii.

               5.ALTE ELEMENTE

               •Rezumatul acordului propus

                  Protocolul cuprinde o dispoziție privind aderarea Croației la Acordul auxiliar și dispoziții privind intrarea în vigoare și aplicarea provizorie a protocolului.

               2019/0263 (NLE)

               Propunere de

               DECIZIE A CONSILIULUI

               privind încheierea, în numele Uniunii Europene și al statelor membre ale acesteia, a Protocolului de modificare a Acordului auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011, pentru a se ține seama de aderarea Republicii Croația la Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (6) litera (a),

               având în vedere Actul de aderare a Croației, în special articolul 6 alineatul (2) al doilea paragraf,

               având în vedere propunerea Comisiei Europene,

               având în vedere aprobarea Parlamentului European,

               întrucât:

               (1)În conformitate cu Decizia [...] a Consiliului, Protocolul de modificare a Acordului auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011, pentru a se ține seama de aderarea Republicii Croația la Uniunea Europeană (denumit în continuare „protocolul”) a fost semnat la data de [... ], sub rezerva încheierii sale la o dată ulterioară.

               (2)Protocolul trebuie aprobat în numele Uniunii și al statelor sale membre,

               ADOPTĂ PREZENTA DECIZIE:

               Articolul 1

               Se aprobă, în numele Uniunii și al statelor sale membre, Protocolul de modificare a Acordului auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011, pentru a se ține seama de aderarea Republicii Croația la Uniunea Europeană (denumit în continuare „protocolul”).

               Articolul 2

               Președintele Consiliului desemnează persoana împuternicită să efectueze, în numele Uniunii și al statelor sale membre, schimbul de note diplomatice prevăzut la articolul 3 din protocol, pentru a exprima consimțământul Uniunii și al statelor sale membre de a-și asuma obligații în temeiul protocolului.

               Articolul 3

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu,

                     Președintele

    ---documentbreak---

               COMISIA EUROPEANĂ
            Bruxelles, 14.11.2019
            COM(2019) 590 final
            ANEXĂ
            la
            Propunerea de Decizie a Consiliului
            privind încheierea, în numele Uniunii Europene și al statelor membre ale acesteia, a Protocolului de modificare a Acordului auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011, pentru a se ține seama de aderarea Republicii Croația la Uniunea Europeană

               PROTOCOL

               de modificare a Acordului auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011, pentru a se ține seama de aderarea Republicii Croația la Uniunea Europeană

               REPUBLICA AUSTRIA,

               REGATUL BELGIEI,

               REPUBLICA BULGARIA,

               REPUBLICA CROAȚIA,

               REPUBLICA CIPRU,

               REPUBLICA CEHĂ,

               REGATUL DANEMARCEI,

               REPUBLICA ESTONIA,

               REPUBLICA FINLANDA,

               REPUBLICA FRANCEZĂ,

               REPUBLICA FEDERALĂ GERMANIA,

               REPUBLICA ELENĂ,

               UNGARIA,

               IRLANDA,

               REPUBLICA ITALIANĂ,

               REPUBLICA LETONIA,

               REPUBLICA LITUANIA,

               MARELE DUCAT AL LUXEMBURGULUI,

               MALTA,

               REGATUL ȚĂRILOR DE JOS,

               REPUBLICA POLONĂ,

               REPUBLICA PORTUGHEZĂ,

               ROMÂNIA,

               REPUBLICA SLOVACĂ,

               REPUBLICA SLOVENIA,

               REGATUL SPANIEI,

               REGATUL SUEDIEI,

               REGATUL UNIT AL MARII BRITANII ȘI IRLANDEI DE NORD,

               părți la Tratatul privind Uniunea Europeană și la Tratatul privind funcționarea Uniunii Europene și state membre ale Uniunii Europene (denumite în continuare „statele membre”), și

               UNIUNEA EUROPEANĂ,

               ca primă parte,

               ISLANDA,

               ca a doua parte, și

               REGATUL NORVEGIEI,

               ca a treia parte,

               având în vedere aderarea Republicii Croația la Uniunea Europeană la 1 iulie 2013,

               CONVIN DUPĂ CUM URMEAZĂ:

               Articolul 1

               Republica Croația este parte la Acordul auxiliar între Uniunea Europeană și statele membre ale acesteia, ca primă parte, Islanda, ca a doua parte, și Regatul Norvegiei, ca a treia parte, referitor la aplicarea Acordului privind transportul aerian dintre Statele Unite ale Americii, ca primă parte, Uniunea Europeană și statele membre ale acesteia, ca a doua parte, Islanda, ca a treia parte, și Regatul Norvegiei, ca a patra parte, semnat la 16 și 21 iunie 2011 (denumit în continuare „Acordul auxiliar”).

               Articolul 2

               Textul în limba croată al Acordului auxiliar, anexat prezentului protocol, devine autentic în aceleași condiții ca celelalte versiuni lingvistice.

               Articolul 3

               Prezentul protocol intră în vigoare la ultima dintre datele următoare:

               1. data intrării în vigoare a Acordului auxiliar și

               2. la o lună de la data ultimei note din schimbul de note diplomatice dintre părți care confirmă că s-au încheiat toate procedurile necesare pentru intrarea în vigoare a prezentului protocol.

               Articolul 4

               Până la intrarea în vigoare a prezentului protocol, părțile convin să îl aplice cu titlu provizoriu în măsura permisă de legislația națională aplicabilă, începând de la data semnării.

               Încheiat la …, în trei exemplare, la data de … 2019, în limbile bulgară, cehă, croată, daneză, engleză, estonă, finlandeză, franceză, germană, greacă, islandeză, italiană, letonă, lituaniană, maghiară, malteză, neerlandeză, norvegiană, polonă, portugheză, română, slovacă, slovenă, spaniolă și suedeză, toate textele fiind în mod egal autentice.

               Pentru statele membre

               Pentru Uniunea Europeană

               Pentru Islanda

               Pentru Regatul Norvegiei


               COMISIA EUROPEANĂ
            Bruxelles, 26.3.2020
            COM(2020) 116 final
            2020/0045(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte, în ceea ce privește adoptarea regulamentului de procedură al Comitetului APE

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată, în numele Uniunii, în cadrul Comitetului instituit prin Acordul de parteneriat economic (denumit în continuare „APE”) preliminar dintre Ghana, pe de o parte, și Comunitatea Europeană și statele membre ale acesteia, pe de altă parte (denumit în continuare „Comitetul APE”), cu privire la adoptarea preconizată a regulamentului de procedură al Comitetului APE.

               2.Contextul propunerii

               2.1.Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte

               Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte (denumit în continuare „acordul”) are scopul:

               (a)de a permite Ghanei să beneficieze de un acces mai bun pe piață acordat de Uniune în contextul negocierilor APE și de a evita astfel perturbarea schimburilor comerciale între Ghana și Uniune la expirarea regimului comercial tranzitoriu al Acordului de la Cotonou la 31 decembrie 2007, în așteptarea încheierii unui APE general;

               (b)de a stabili bazele pentru negocierea unui APE care să contribuie la reducerea sărăciei, să promoveze integrarea regională, cooperarea economică și buna guvernare în Africa de Vest și să îmbunătățească capacitățile Africii de Vest în materie de politică comercială și privind aspectele legate de comerț;

               (c)de a promova integrarea armonioasă și progresivă a Ghanei în economia mondială, în conformitate cu opțiunile politice și prioritățile sale în materie de dezvoltare;

               (d)de a consolida relațiile existente între părți pe baza solidarității și a interesului reciproc;

               (e)de a crea un acord compatibil cu articolul XXIV din GATT 1994.

               Acordul se aplică provizoriu între Ghana, pe de o parte, și Uniunea Europeană și statele membre ale acesteia, pe de altă parte, de la 15 decembrie 2016.

               2.2.Comitetul APE

               Potrivit articolului 73 din acord, Comitetul APE este responsabil de administrarea tuturor domeniilor vizate de acord și de realizarea tuturor sarcinilor menționate în acord.

               Articolul 73 din acord prevede că părțile convin asupra faptului că alcătuirea, organizarea și funcționarea Comitetului APE respectă principiul egalității. Comitetul stabilește regulile sale de organizare și de funcționare. Reuniunile Comitetului APE pot fi deschise și unor părți terțe. Comisia Comunității Economice a Statelor din Africa de Vest (denumită în continuare „CEDEAO”) poate fi invitată la reuniunile Comitetului APE în conformitate cu procedurile interne ale acesteia.

               Articolul 2 din regulamentul de procedură, care urmează să fie adoptat, indică faptul că Comitetul APE este compus din reprezentanți ai Uniunii Europene și reprezentanți ai Ghanei, la nivel ministerial sau la nivel de înalți funcționari.

               Articolul 9 din regulamentul de procedură, care urmează să fie adoptat, prevede adoptarea de către Comitetul APE a deciziilor și recomandărilor sale prin consens.

               2.3.Actul avut în vedere de Comitetul APE

               În cursul primei jumătăți a anului 2020, Comitetul APE urmează să adopte o decizie privind regulamentul său de procedură (denumită în continuare „actul avut în vedere”).

               Scopul actului avut în vedere este de a stabili normele privind organizarea și funcționarea Comitetului APE.

               3.Poziția care urmează să fie adoptată în numele Uniunii

               Prezenta propunere de decizie a Consiliului stabilește poziția care urmează să fie adoptată în numele Uniunii în cadrul Comitetului APE instituit prin acord cu privire la regulamentul de procedură al Comitetului APE.

               Părțile la acord au discutat regulamentul de procedură avut în vedere și au convenit că, în funcție de procedurile decizionale ale Uniunii, Comitetul APE ar trebui să adopte acest regulament de procedură în prima jumătate a anului 2020.

               Conținutul regulamentului de procedură avut în vedere este similar cu cel al regulamentelor de procedură ale altor acorduri comerciale ale Uniunii.

               Regulamentul de procedură este esențial pentru finalizarea cadrului instituțional al acordului și, prin urmare, pentru asigurarea punerii în aplicare fără probleme a acordului.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt incluse, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  1
               .

               4.1.2.Aplicarea la cazul în discuție

               Comitetul APE este un organism creat printr-un acord, și anume APE preliminar UE-Ghana.

               Actul pe care Comitetul APE este invitat să îl adopte constituie un act cu efecte juridice întrucât el va stabili norme juridice obligatorii pentru funcționarea Comitetului APE.

               Actul avut în vedere nu completează și nu modifică cadrul instituțional al acordului.

               Prin urmare, temeiul juridic procedural al propunerii de decizie este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal al acordului și conținutul actului avut în vedere se referă la politica comercială comună.

               Prin urmare, temeiul juridic material al deciziei propuse este articolul 207 alineatul (4) primul paragraf din TFUE.

               4.3.Concluzie

               Temeiul juridic al deciziei propuse ar trebui să fie articolul 207 alineatul (4) primul paragraf din TFUE, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul Comitetului APE va introduce regulamentul de procedură pentru Comitetul APE în temeiul acordului, este indicat ca acesta să fie publicat în Jurnalul Oficial al Uniunii Europene după adoptarea sa.

               2020/0045 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte, în ceea ce privește adoptarea regulamentului de procedură al Comitetului APE

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul de parteneriat economic („APE”) preliminar dintre Ghana, pe de o parte, și Comunitatea Europeană și statele sale membre, pe de altă parte (denumit în continuare „acordul”) a fost semnat de Uniunea Europeană și statele membre ale acesteia la 28 iulie 2016
                  2
               . Acordul se aplică provizoriu între Uniunea Europeană și statele membre ale acesteia, pe de o parte, și Ghana, pe de altă parte, de la 15 decembrie 2016
                  3
               .

               (2)În temeiul articolului 73 alineatul (3), Comitetul APE este responsabil de administrarea tuturor domeniilor vizate de acordul respectiv și de realizarea tuturor sarcinilor menționate în respectivul acord. În temeiul articolului 73 alineatul (2), Comitetul APE își stabilește normele de organizare și de funcționare.

               (3)În cursul primei jumătăți a anului 2020, Comitetul APE urmează să adopte o decizie privind regulamentul său de procedură.

               (4)Este oportun să se stabilească poziția care urmează să fie adoptată, în numele Uniunii, în cadrul Comitetului APE, întrucât decizia preconizată a Comitetului APE va stabili norme obligatorii din punct de vedere juridic pentru funcționarea Comitetului APE,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, se bazează pe Decizia Comitetului APE de stabilire a regulamentului de procedură al Comitetului APE care este atașată la prezenta decizie.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

                     (2)

                        Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte, (JO L 287, 21.10.2016, p. 1).

                     (3)

                        Decizia (UE) 2016/1850 a Consiliului din 21 noiembrie 2008 privind semnarea și aplicarea cu titlu provizoriu a Acordului de parteneriat economic preliminar între Ghana, pe de o parte, și Comunitatea Europeană și statele membre ale acesteia, pe de altă parte

    ---documentbreak---

               COMISIA EUROPEANĂ
            Bruxelles, 26.3.2020
            COM(2020) 116 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului APE instituit prin Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte, în ceea ce privește adoptarea regulamentului de procedură al Comitetului APE

               ANEXĂ

               DECIZIA Nr. … /2020 A COMITETULUI APE

               instituită prin Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte, privind adoptarea regulamentului de procedură al Comitetului APE

               COMITETUL APE,

               având în vedere Acordul de parteneriat economic preliminar dintre Ghana, pe de o parte și Comunitatea Europeană și statele membre ale acesteia, pe de altă parte
                  1
                (denumit în continuare „acordul”), semnat la Bruxelles la 28 iulie 2016, în special articolul 73,

               întrucât acordul prevede că Comitetul APE urmează să își stabilească normele de organizare și funcționare,

               ADOPTĂ PREZENTA DECIZIE:

               Articolul 1

               Regulamentul de procedură al Comitetului APE este stabilit în forma prevăzută în anexă.

               Articolul 2

               Prezenta decizie intră în vigoare la data adoptării.

               Adoptată la,

               ANEXĂ

               REGULAMENTUL DE PROCEDURĂ AL COMITETULUI APE

               instituit prin articolul 73 din Acordul de parteneriat economic preliminar dintre Ghana, pe de o parte, și Comunitatea Europeană și statele membre ale acesteia, pe de altă parte

               ARTICOLUL 1

               Rolul și denumirea Comitetului APE

               1.Comitetul instituit în temeiul articolului 73 alineatul (1) din Acordul de parteneriat economic preliminar dintre Ghana, pe de o parte și Comunitatea Europeană și statele membre ale acesteia, pe de altă parte (denumit în continuare „acordul”), este responsabil de toate domeniile menționate la articolul 73 alineatul (3) din acord.

               2.Comitetul menționat anterior este menționat în documentele comitetului, inclusiv în decizii și recomandări, cu denumirea de „Comitetul APE”

               ARTICOLUL 2

               Componență și președinție

               1.Comitetul APE este compus din reprezentanți ai Uniunii Europene și din reprezentanți ai Ghanei la nivel ministerial sau la nivel de înalți funcționari sau din persoanele desemnate de aceștia.

               2.Reprezentarea părților se face, în mod normal, la nivel de înalți funcționari sau, în mod excepțional, la nivel ministerial ori de câte ori ambele părți convin că circumstanțele impun acest lucru.

               3.La nivel ministerial, Comitetul APE este coprezidat de membrul Comisiei Europene responsabil cu comerțul și de ministrul comerțului și industriei din Ghana.

               4.La nivel de înalți funcționari, Comitetul APE este coprezidat de un înalt funcționar în calitate de reprezentant al Comisiei Europene și de un înalt funcționar în calitate de reprezentant al Ghanei.

               5.Fiecare parte notifică celeilalte părți numele, funcția și datele de contact ale înaltului funcționar care este responsabil cu copreședinția Comitetului APE pentru partea respectivă. Se consideră că acest înalt funcționar este autorizat să reprezinte partea până la data la care partea a notificat celeilalte părți un nou copreședinte.

               ARTICOLUL 3

               Secretariatul

               1.Funcționarii din cadrul departamentului responsabil cu comerțul din fiecare parte asigură împreună secretariatul Comitetului APE.

               2.În conformitate cu articolul 73 alineatul (4) din acord, fiecare parte notifică celeilalte părți numele, funcția și datele de contact ale funcționarului care este membru al secretariatului Comitetului APE pentru partea respectivă. Se consideră că acest funcționar continuă să acționeze în calitate de membru al secretariatului pentru partea în cauză până la data la care partea a notificat celeilalte părți un nou membru.

               ARTICOLUL 4

               Reuniunile

               1.Comitetul APE se reunește o dată pe an, cu excepția cazului în care copreședinții decid altfel, sau în cazuri urgente la cererea oricăreia dintre părți.

               2.Reuniunile au loc la o dată și oră convenite, alternativ la Bruxelles și la Accra, cu excepția cazului în care se convine altfel de către copreședinți.

               3.Reuniunile sunt convocate de copreședintele părții care găzduiește reuniunea.

               4.O reuniune poate avea loc în prezența participanților sau prin videoconferință sau prin orice alt mijloc.

               ARTICOLUL 5

               Delegațiile

               Într-un termen rezonabil înaintea unei reuniuni, funcționarul care acționează în calitate de secretar al Comitetului APE pentru fiecare parte informează funcționarul care acționează în calitate de secretar al celeilalte părți cu privire la componența prevăzută a delegațiilor Uniunii Europene și, respectiv, ale Ghanei. Listele specifică numele și funcția fiecărui membru al delegației.

               ARTICOLUL 6

               Ordinea de zi a reuniunilor

               1.Cu cel puțin 14 zile înainte de o reuniune, secretarul Comitetului APE întocmește o ordine de zi provizorie pentru fiecare reuniune, pe baza unei propuneri prezentate de partea care găzduiește reuniunea însoțită de un termen limită pentru ca cealaltă parte să formuleze observații.

               2.Comitetul APE adoptă ordinea de zi la începutul fiecărei reuniuni. Rubricile care nu apar pe ordinea de zi provizorie pot fi înscrise pe ordinea de zi prin consens.

               ARTICOLUL 7

               Invitarea experților

               Copreședinții Comitetului APE pot, de comun acord, invita experți (și anume funcționari neguvernamentali) să participe la reuniunile Comitetului APE pentru a oferi informații cu privire la subiecte specifice și numai pentru părțile reuniunii în care sunt discutate astfel de subiecte specifice.

               ARTICOLUL 8

               Procese-verbale

               1.Proiectul de proces-verbal al fiecărei reuniuni este redactat de către funcționarul care acționează în calitate de secretar al părții care găzduiește reuniunea, în termen de 21 de zile de la încheierea reuniunii, cu excepția cazului în care copreședinții decid altfel. Procesul-verbal se transmite membrului secretariatului celeilalte părți pentru observații. În cazul în care prezentele norme se aplică reuniunilor subcomitetelor, procesul-verbal al reuniunii subcomitetului se pune la dispoziție pentru orice reuniuni ulterioare ale Comitetului APE.

               2.Procesul-verbal rezumă, ca regulă generală, fiecare punct de pe ordinea de zi, specificând, unde este cazul:

               (a)toate documentele prezentate Comitetului APE;

               (b)orice declarație a cărei înscriere în procesul-verbal a fost solicitată de către un membru al Comitetului APE; precum și

               (c)deciziile luate, recomandările făcute, declarațiile convenite și concluziile adoptate cu privire la puncte specifice.

               3.Procesul-verbal include o listă a tuturor deciziilor Comitetului APE adoptate prin procedură scrisă în temeiul articolului 9 alineatul (2) de la ultima reuniune a Comitetului.

               4.Procesul-verbal include, de asemenea, o listă cu numele și funcțiile tuturor persoanelor care au participat la reuniunea Comitetului APE.

               5.Secretarul modifică proiectul de proces-verbal pe baza observațiilor primite, iar proiectul de proces-verbal astfel revizuit este aprobat de părți în termen de 60 de zile de la data reuniunii, sau până la orice altă dată convenită de către copreședinți. După ce a fost aprobat, secretariatul redactează două exemplare originale ale procesului-verbal și fiecare dintre părți primește un exemplar al acestuia.

               ARTICOLUL 9

               Decizii și recomandări

               1.Comitetul APE poate adopta decizii și recomandări cu privire la toate domeniile în care acordul prevede acest lucru. Comitetul APE își adoptă deciziile și recomandările prin consens.

               2.Între reuniuni, Comitetul APE poate adopta decizii sau recomandări prin procedură scrisă. În acest scop, unul dintre copreședinți prezintă celuilalt copreședinte textul unui proiect de decizie sau de recomandare. Cealaltă parte are la dispoziție o lună sau orice perioadă mai lungă de timp specificată de partea care înaintează propunerea, pentru a-și exprima acordul în ceea ce privește proiectul de decizie sau de recomandare. În cazul în care cealaltă parte nu își exprimă acordul, propunerea de decizie sau de recomandare este discutată și poate fi adoptată la următoare reuniune a Comitetului APE. Propunerile de decizii sau de recomandări se consideră adoptate de îndată ce cealaltă parte își exprimă acordul și se înregistrează în procesul-verbal al următoarei reuniuni a Comitetului în conformitate cu articolul 8 alineatul (3).

               3.În cazul în care Comitetul APE este împuternicit în temeiul acordului să adopte decizii sau recomandări, astfel de acte poartă titlul de „decizie” sau, respectiv, „recomandare”. Secretariatul Comitetului APE atribuie fiecărei decizii sau recomandări un număr de ordine progresiv, menționează data adoptării și oferă o descriere a obiectului lor. Fiecare decizie și recomandare prevede data intrării sale în vigoare.

               4.Deciziile și recomandările adoptate de Comitetul APE sunt stabilite în două exemplare, autentificate de către copreședinți și un exemplar din fiecare este transmis fiecărei părți.

               ARTICOLUL 10

               Transparență

               1.Comitetul APE poate decide să se reunească în public.

               2.În conformitate cu articolul 73 alineatul (5) din acord, copreședinții pot invita, de comun acord, la reuniunile Comitetului APE, reprezentanți ai societății civile pentru a asista în calitate de observatori, precum și alte părți terțe, precum Uniunea Economică și Monetară Vest-Africană (WAEMU) și Comisia Comunității Economice a Statelor din Africa de Vest (CEDEAO).

               3.Fiecare dintre părți poate decide cu privire la publicarea deciziilor și recomandărilor Comitetului APE în propriul jurnal oficial respectiv sau online.

               4.Toate documentele transmise de o parte trebuie să fie considerate confidențiale, cu excepția cazului în care partea respectivă decide altfel.

               5.Ordinile de zi provizorii ale reuniunilor sunt făcute publice înainte de reuniunea Comitetului. Procesele-verbale ale reuniunilor sunt făcute publice în urma aprobării acestora în conformitate cu articolul 8.

               6.Publicarea documentelor menționate la alineatele (3) - (5) se efectuează în conformitate cu normele aplicabile în materie de protecție a datelor ale fiecărei părți.

               ARTICOLUL 11

               Regim lingvistic

               1.Limba de lucru a Comitetului APE este limba engleză.

               2.Comitetul APE adoptă decizii privind modificarea sau interpretarea acordului în limbile textelor autentice ale acordului. Toate celelalte decizii ale Comitetului APE sunt adoptate în limba de lucru menționată la alineatul (1).

               3.Prezentul regulament de procedură și orice decizii adoptate de Comitetul APE, cu excepția deciziilor Comitetului de a modifica sau interpreta acordul, sunt autentice în limbile de lucru ale Comitetului. Deciziile Comitetului APE care modifică sau interpretează acordul sunt autentice în toate limbile în care acordul este autentic.

               4.Fiecare parte răspunde de traducerea deciziilor și a altor documente în limba (limbile) sa (sale) oficială (oficiale), dacă acest lucru este necesar în temeiul prezentului articol, și acoperă cheltuielile aferente unor astfel de traduceri.

               ARTICOLUL 12

               Cheltuieli

               1.Fiecare parte suportă orice cheltuieli rezultate în urma participării la reuniunile Comitetului APE, atât în ceea ce privește cheltuielile cu personalul, cheltuielile de deplasare și diurnele, cât și cheltuielile legate de videoconferințe sau teleconferințe, cheltuielile poștale și de telecomunicații.

               2.Cheltuielile legate de organizarea reuniunilor și reproducerea documentelor sunt suportate de partea care organizează reuniunea.

               3.Cheltuielile legate de furnizarea de servicii de interpretariat din și în limbile de lucru ale Comitetului APE în cadrul reuniunilor sunt suportate de partea care găzduiește reuniunea.

               ARTICOLUL 13

               Comitetul special pentru vămi și facilitarea comerțului

               1.Comitetul special pentru vămi și facilitarea comerțului este instituit în conformitate cu articolul 34 din acord în scopurile specificate la articolul respectiv.

               2.În conformitate cu articolul 34, Comitetul special pentru vămi și facilitarea comerțului raportează Comitetului APE rezultatele, deciziile și concluziile fiecăreia dintre reuniunile sale. Comitetul APE este informat în scris cu privire la punctele de contact desemnate de către Comitetul special. Toată corespondența, documentele și comunicările relevante ale Comitetului special cu privire la punerea în aplicare și la aplicarea capitolului 3 (Regimul vamal și facilitarea comerțului) din acord se transmit simultan secretariatului Comitetului APE.

               3.Prezentul regulament de procedură se aplică mutatis mutandis Comitetului special.

               ARTICOLUL 14

               Grupuri de lucru

               În vederea exercitării eficiente a funcțiilor prevăzute la articolul 73 alineatul (3) din acord și în conformitate cu articolul 73 alineatul (2) Comitetul APE poate decide să înființeze sub autoritatea sa grupuri de lucru pentru a facilita discuțiile tehnice pe teme specifice în cadrul acordului. Comitetul APE stabilește componența și sarcinile acestor grupuri de lucru. Grupurile de lucru raportează Comitetului APE.

               ARTICOLUL 15

               Modificări ale regulamentului de procedură

               Prezentul regulament de procedură poate fi modificat în scris printr-o decizie a Comitetului APE, în conformitate cu articolul 9.

                     (1)

                        JO L 287, 21.10.2016, p. 3.


               COMISIA EUROPEANĂ
            Bruxelles, 26.6.2020
            COM(2020) 267 final
            2020/0129(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Comitetului mixt instituit prin Acordul dintre Comunitatea Europeană, pe de o parte, și Guvernul Danemarcei și guvernul local al insulelor Feroe, pe de altă parte, cu privire la adoptarea modificărilor la protocoalele 1 și 4 la acord

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul Comitetului mixt instituit în temeiul Acordului dintre Comunitatea Europeană, pe de o parte, și Guvernul Danemarcei și Guvernul local al Insulelor Feroe, pe de altă parte, în vederea adoptării unei decizii a comitetului mixt de modificare a protocoalelor nr. 1 și 4 la acord.

               2.Contextul propunerii

               2.1.Acordul

               Acordul dintre Comunitatea Europeană, pe de o parte, și Guvernul Danemarcei și Guvernul local al Insulelor Feroe, pe de altă parte, (denumit în continuare „acordul”), a fost încheiat de Comunitatea Europeană prin Decizia 97/126/CE a Consiliului
                  1
               . Acordul urmărește să promoveze, prin extinderea schimburilor comerciale reciproce, dezvoltarea armonioasă a relațiilor economice dintre Comunitate și Insulele Feroe, să asigure condiții echitabile de concurență pentru schimburile comerciale dintre părți și să contribuie la înlăturarea barierelor din calea comerțului. Acordul a intrat în vigoare la 1 ianuarie 1997.

               2.2.Comitetul mixt

               Comitetul mixt instituit în temeiul articolului 31 alineatul (1) din acord răspunde de administrarea acordului și asigură punerea în aplicare corespunzătoare a acestuia. Articolul 34 alineatul (1) din acord abilitează Comitetul mixt să modifice dispozițiile protocoalelor la acord.

               2.3.Actul avut în vedere al comitetului mixt

               Articolul 36 din acord prevede că, la cererea Insulelor Feroe, Uniunea va lua în considerare îmbunătățirea posibilităților de acces pentru produse specifice și extinderea concesiilor sale tarifare pentru produsele pescărești din Insulele Feroe.

               În conformitate cu rezultatele negocierilor dintre Comisia Europeană și Insulele Feroe, astfel cum s-a convenit în cadrul celei de a 18-a reuniuni a Comitetului mixt care a avut loc la Norðragøta, Insulele Feroe, la 9 octombrie 2019, Comitetul mixt urmează să adopte o decizie privind modificările aduse protocoalelor 1 și 4 la acord.

               3.Poziția care urmează să fie adoptată în numele Uniunii

               Modificările propuse vizează creșterea accesului ambelor părți pe piață, astfel cum s-a convenit la 9 octombrie 2019 în cadrul celei de a 18-a reuniuni a Comitetului mixt. Există trei modificări semnificative:

               –Protocolul 1: La lista de produse din tabelul I din anexa la protocolul nr. 1 la acord se adaugă șproturile congelate și conservate (codurile NC 0303 53 90 și 1604 13 90), indicându-se taxele vamale preferențiale și alte condiții care trebuie aplicate la importul în Comunitate de produse originare din Insulele Feroe și provenind din Insulele Feroe. Uniunea va aplica taxe de import zero la aceste produse originare din insulele Feroe. Insulele Feroe au înaintat această cerere Uniunii în conformitate cu articolul 36 din acord, iar părțile au convenit să modifice protocolul 1.

               –Protocolul 4: Nota de subsol 1 și articolul 1 alineatul (2) din protocolul 4 la acord se elimină. Nota de subsol 1 conține o restricție privind adaosul de gluten în hrana pentru pești exportată din Insulele Feroe în Uniune, care se aplică codurilor NC ex 2309 90 10, ex 2309 90 31 și ex 2309 90 41. Alineatul (2) face trimitere la cerințele de certificare și control în ceea ce privește contingentul tarifar deschis pentru hrana pentru pești încadrată la codurile NC ex 2309 90 10, ex 2309 90 31 și ex 2309 90 41. Insulele Feroe au înaintat inițial cererea de eliminare în cadrul reuniunii Comitetului mixt din noiembrie 2017, susținând că s-a dezvoltat semnificativ compoziția hranei pentru pești destinată sectorului acvaculturii, făcând ca glutenul să devină o componentă mai importantă.

               –Protocolul 4: Se adaugă un nou articol care stabilește contingentele tarifare pentru produsele din carne exportate din Uniune în Insulele Feroe. În cadrul negocierilor menționate anterior, Uniunea a solicitat o creștere a accesului pe piață al exporturilor de carne de oaie din Uniune către Insulele Feroe. Părțile au convenit să stabilească un contingent tarifar pentru o gamă de produse din carne de oaie (codurile NC 0204, 0206 80 99, 0206 90 99, 0210 90 11, 0210 90 60, ex 0210 90 90). Contingentul tarifar, în cadrul căruia se aplică o taxă de import zero, se introduce treptat: 40 de tone de la data adoptării actului avut în vedere (respectiv 2020) și 80 de tone după trei ani (respectiv 2023).

               Comisia a informat statele membre cu privire la rezultatul acestor negocieri în cadrul reuniunii Grupului de lucru al Consiliului pentru Asociația Europeană a Liberului Schimb (AELS), care a avut loc la 24 octombrie 2019.

               4.Temei juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii ale Consiliului de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în speță

               Comitetul mixt este un organism instituit prin acord. Actul pe care Comitetul mixt este invitat să îl adopte este un act cu efecte juridice. Actul avut în vedere va modifica protocoalele 1 și 4 la acord în conformitate cu articolul 34 alineatul (1) din acord, iar modificările respective vor avea un efect obligatoriu asupra părților. Actul avut în vedere nu completează și nici nu modifică cadrul instituțional al acordului.

               Prin urmare, temeiul juridic procedural al deciziei propuse este articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în speță

               Obiectivul și conținutul actului preconizat se referă la politica comercială comună. Prin urmare, temeiul juridic material al deciziei propuse este articolul 207 din TFUE.

               4.3.Concluzie

               Temeiul juridic al deciziei propuse ar trebui să fie articolul 207 alineatul (4) primul paragraf din TFUE, coroborat cu articolul 218 alineatul (9) din TFUE.

               5.Publicarea actului avut în vedere

               Întrucât actul Comitetului mixt va modifica protocoalele 1 și 4 la acord, este oportună publicarea acestuia, după adoptare, în Jurnalul Oficial al Uniunii Europene.

               2020/0129 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene în cadrul Comitetului mixt instituit prin Acordul dintre Comunitatea Europeană, pe de o parte, și Guvernul Danemarcei și guvernul local al insulelor Feroe, pe de altă parte, cu privire la adoptarea modificărilor la protocoalele 1 și 4 la acord

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Acordul dintre Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte, (denumit în continuare „acordul”), a fost încheiat de Comunitatea Europeană prin Decizia 97/126/CE a Consiliului
                  3
                și a intrat în vigoare la 1 ianuarie 1997.

               (2)În temeiul articolul 34 din acord, Comitetul mixt poate modifica dispozițiile protocoalelor la acord.

               (3)În urma negocierilor, guvernul local al Insulelor Feroe și Uniunea au convenit să modifice anumite dispoziții ale protocoalelor nr. 1 și 4 la acord. Aceste modificări vizează extinderea sferei accesului pe piață, în cazul anumitor produse, al ambelor părți.

               (4)Comitetul mixt urmează să adopte o decizie privind modificările la protocoalele 1 și 4 la acord.

               (5)Este necesar să se stabilească poziția care urmează să fie adoptată în numele Uniunii în cadrul Comitetului mixt, deoarece decizia de modificare a protocoalelor 1 și 4 va avea caracter obligatoriu pentru Uniune.

               ADOPTĂ PREZENTA DECIZIE:

               Articolul 1

               Poziția care urmează să fie adoptată de Uniunea Europeană în cadrul Comitetului mixt în ceea ce privește modificările protocoalelor 1 și 4 la acord se bazează pe proiectul de decizie a Comitetului mixt anexat la prezenta decizie.

               Articolul 2

               Decizia Comitetului mixt se publică în Jurnalul Oficial al Uniunii Europene.

               Articolul 3

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Decizia 97/126/CE a Consiliului din 6 decembrie 1996 privind încheierea Acordului dintre Comunitatea Europeană, pe de o parte, și Guvernul Danemarcei și Guvernul local al Insulelor Feroe, pe de altă parte (JO L 53, 22.2.1997, p. 1).

                     (2)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.

                     (3)

                        Decizia 97/126/CE a Consiliului din 6 decembrie 1996 privind încheierea Acordului dintre Comunitatea Europeană, pe de o parte, și Guvernul Danemarcei și Guvernul local al Insulelor Feroe, pe de altă parte (JO L 53, 22.2.1997, p. 1).

    ---documentbreak---

               COMISIA EUROPEANĂ
            Bruxelles, 26.6.2020
            COM(2020) 267 final
            ANEXĂ
            la
            Propunerea de Decizie a Consiliului
            privind poziția care urmează să fie adoptată în numele Uniunii Europene în cadrul Comitetului mixt instituit prin Acordul dintre Comunitatea Europeană, pe de o parte, și Guvernul Danemarcei și guvernul local al insulelor Feroe, pe de altă parte, cu privire la adoptarea modificărilor la protocoalele 1 și 4 la acord

               PROIECT DE

               DECIZIE nr. .../... A COMITETULUI MIXT CE-INSULELE FEROE

               din … 2020

               de modificare a protocoalelor 1 și 4 la Acordului dintre Comunitatea Europeană, pe de o parte, și guvernul Danemarcei și guvernul local al Insulelor Feroe, pe de altă parte

               COMITETUL MIXT,

               având în vedere Acordul dintre Comunitatea Europeană, pe de o parte, și Guvernul Danemarcei și guvernul local al Insulelor Feroe, pe de altă parte
                  1
               , în special articolul 34 alineatul (1),

               întrucât:

               (1)Protocolul 1 la Acordul dintre Comunitatea Europeană, pe de o parte, și Guvernul Danemarcei și guvernul local al insulelor Feroe, pe de altă parte, (denumit în continuare „acordul”) se referă la tratamentul tarifar și la regimurile tarifare aplicabile anumitor soiuri de pești și produse pescărești puse în liberă circulație în Uniunea Europeană sau importate în Insulele Feroe. Anexa la Protocolul 1 indică taxele vamale preferențiale și celelalte condiții care trebuie aplicate importurilor în Uniunea Europeană de produse originare și provenind din Insulele Feroe.

               (2)Insulele Feroe au înaintat o cerere în temeiul articolului 36 din acord, care vizează adăugarea codurilor NC 0303 53 90 și 1604 13 90 în anexa la Protocolul 1 la acord. După analiza pieței relevante, Uniunea Europeană consideră că aceste produse ar putea fi importate în Uniunea Europeană fără taxe și fără restricții cantitative.

               (3)Protocolul 4 la acord privește dispozițiile speciale aplicabile importurilor de anumite produse agricole, altele decât cele enumerate în protocolul 1.

               (4)În temeiul articolului 1 din Protocolul nr. 4 la acord, Uniunea Europeană a acordat inițial concesii tarifare pentru hrana pentru pești din Insulele Feroe, în ceea ce privește un contingent tarifar anual de 5 000 de tone, scutit de taxe vamale. Acest contingent tarifar scutit de taxe vamale a fost modificat prin Decizia nr. 2/98 a Comitetului mixt CE/Danemarca-Insulele Feroe
                  2
               , fiind crescut la 10 000 tone începând cu 1 ianuarie 2000 și prin Decizia nr. 1/2007 a Comitetului mixt CE/Danemarca-Insulele Feroe
                  3
               , fiind crescut la 20 000 de tone și prevăzându-se că hrana pentru pești care beneficiază de regimul de import preferențial nu poate să conțină gluten.

               (5)Insulele Feroe au solicitat modificarea protocolului nr. 4 la acord prin eliminarea restricțiilor privind glutenul adăugat prezent în hrana pentru pești care beneficiază de tratament preferențial, deoarece glutenul a devenit o materie primă esențială în compoziția hranei pentru pești.

               (6)Articolul 2 din Protocolul 4 la acord enumeră mărfurile originare din Uniunea Europeană care se încadrează la capitolele 1-24 din Sistemul armonizat, pentru care Insulele Feroe nu acordă scutire de tarife și taxe la importul în Insulele Feroe.

               (7)Uniunea Europeană a solicitat deschiderea unui contingent tarifar scutit de taxe vamale pentru codurile NC 0204 0206 80 99, 0206 90 99, 0210 90 11, 0210 90 60, ex 0210 90 90, enumerate la articolul 2 din protocolul nr. 4. Insulele Feroe consideră că ar putea să se acorde un contingent tarifar de 80 de tone, scutit de taxe vamale, exporturilor de aceste produse ale Uniunii Europene, cu condiția acordării unei perioade de tranziție de trei ani cu un contingent tarifar 40 de tone, scutit de taxe vamale.

               (8)Prin urmare, este necesară modificarea în consecință a protocoalelor 1 și 4,

               ADOPTĂ PREZENTA DECIZIE:

               Articolul 1

               Tabelul I din anexa la protocolul 1 la acord se modifică după cum urmează:

               (1)Între codul NC 0303 50 98 și codul NC 0303 60 11, se introduce următorul rând:

                        „0303 53 90

                        – – – Șproturi (Sprattus sprattus)

                        0”

               (2)Între codul NC 1604 12 99 și codul NC 1604 19, se introduc următoarele rânduri:

                        „1604 13

                        1604 13 90

                        – – Sardine, sardinele și șproturi

                        – – – Sardine:

                        – – – Altele

                        0”

               Articolul 2

               Protocolul 4 la acord se modifică după cum urmează:

               (1)Articolul 1 se înlocuiește cu următorul text:

               „Articolul 1

               Uniunea Europeană acordă produselor originare și provenind din insulele Feroe următoarele contingente tarifare:

                        Cod NC

                        Descriere

                        Taxa vamală

                        Contingent tarifar (CT) în tone

                        0204

                        0206 80 99

                        0206 90 99

                        0210 90 11

                        0210 90 19

                        0210 90 60

                        ex 1601

                        ex 1602

                        Carne de animale din speciile ovine sau caprine, proaspătă, refrigerată sau congelată

                        Organe comestibile de animale din speciile ovine sau caprine, proaspătă sau refrigerată

                        Organe comestibile de animale din speciile ovine și caprine, congelate

                        Carne de animale din speciile ovine sau caprine, sărată, în saramură, uscată sau afumată, nedezosată

                        Carne de animale din speciile ovine sau caprine, sărată, în saramură, uscată sau afumată, dezosată

                        Organe comestibile de animale din speciile ovine sau caprine, sărate, în saramură, uscate sau afumate

                        Cârnați, cârnăciori, salamuri și produse similare, din carne, din organe sau din sânge; preparate alimentare pe baza acestor produse:

                        — Din specia ovine și caprine

                        Alte preparate și conserve din carne, din organe sau din sânge:

                        — Din specia ovine și caprine

                        0

                        0

                        0

                        0

                        0

                        0

                           0

                        20

                        ex 2309 90 10

                        ex 2309 90 31

                        ex 2309 90 41

                        Hrană pentru pești

                        0

                        20 000

               ”

               (2)Se adaugă următorul articol 3:

               „Articolul 3

               Insulele Feroe acordă produselor originare și provenind din Uniunea Europeană următoarele contingente tarifare:

                        Cod NC

                        Descriere

                        Taxa vamală

                        Contingent tarifar (CT) în tone

                        0204

                        0206 80 99

                        0206 90 99

                        0210 90 11

                        0210 90 60

                        ex 0210 90 90

                        Carne de animale din speciile ovine sau caprine, proaspătă, refrigerată sau congelată

                        Organe comestibile de animale din speciile ovine sau caprine, proaspătă sau refrigerată

                        Organe comestibile de animale din speciile ovine și caprine, congelate

                        Carne de animale din speciile ovine sau caprine, sărată, în saramură, uscată sau afumată, nedezosată

                        Organe comestibile de animale din speciile ovine sau caprine, sărate, în saramură, uscate sau afumate

                        Făină și pudră comestibile de carne și organe comestibile de animale din speciile ovine și caprine

                        0

                        0

                        0

                        0

                        0

                        0

                        40 în 2020, 2021 și 2022:

                        80 începând din 2023

               ”

               (3)Anexa I se elimină.

               Articolul 3

               Prezenta decizie intră în vigoare la data adoptării.

               Adoptată la ..., ....

                        Pentru Comitetul mixt

                        Președintele

                     (1)

                        JO L 53, 22.2.1997, p. 2.

                     (2)

                        JO L 263, 26.9.1998, p. 37.

                     (3)

                        JO L 275, 19.10.2007, p. 32.